CELEX: 32020R2180
Language: hu
Date: 2020-12-18 00:00:00
Title: A Bizottság (EU) 2020/2180 felhatalmazáson alapuló rendelete (2020. december 18.) a Covid19-járványra tekintettel a fenntartható vasúti piacot célzó intézkedések megállapításáról szóló (EU) 2020/1429 európai parlamenti és tanácsi rendeletben foglalt referencia-időszak meghosszabbításáról (EGT-vonatkozású szöveg)

2020.12.22.   
               
               
                  HU
               
               
                  Az Európai Unió Hivatalos Lapja
               
               
                  L 433/37
               
            
         A BIZOTTSÁG (EU) 2020/2180 FELHATALMAZÁSON ALAPULÓ RENDELETE
         (2020. december 18.)
         a Covid19-járványra tekintettel a fenntartható vasúti piacot célzó intézkedések megállapításáról szóló (EU) 2020/1429 európai parlamenti és tanácsi rendeletben foglalt referencia-időszak meghosszabbításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Covid19-járványra tekintettel a fenntartható vasúti piacot célzó intézkedések megállapításáról szóló, 2020. október 7-i (EU) 2020/1429 európai parlamenti és tanácsi rendeletre (1) és különösen annak 5. cikke (2) bekezdésére,
         mivel:
         
                     (1)
                  
                  
                     A Covid19-világjárvány a kereslet jelentős visszaesése és a tagállamok által a világjárvány megfékezése érdekében hozott közvetlen intézkedések következtében a vasúti forgalom jelentős visszaeséséhez vezetett.
                  
               
                     (2)
                  
                  
                     A vasúti társaságok, melyeknek ezekre a körülményekre nincs befolyásuk, folyamatosan jelentős likviditási problémákkal, komoly veszteségekkel és bizonyos esetekben a fizetésképtelenség kockázatával szembesülnek.
                  
               
                     (3)
                  
                  
                     A Covid19-világjárvány negatív gazdasági hatásainak ellensúlyozása és a vasúti társaságok támogatása érdekében az (EU) 2020/1429 rendelet lehetővé teszi, hogy a tagállamok engedélyezzék a pályahálózat-működtetők számára a vasúti infrastruktúrához való hozzáférés díjainak csökkentését, elengedését vagy elhalasztását. Ezt a lehetőséget a rendelet a 2020. március 1. és 2020. december 31. közötti időszakra (a továbbiakban: referencia-időszak) biztosítja.
                  
               
                     (4)
                  
                  
                     A világjárvány időszakában a mobilitásra vonatkozó korlátozások jelentős hatást gyakoroltak a vasúti személyszállítási szolgáltatások igénybevételére. A világjárvány miatt számos iparágban következett be a termelés lelassulása vagy akár leállása, ami csökkentette a vasúton fuvarozott áruk mennyiségét is. Az EU-27 vasúti pályahálózat-működtetői által jelentett adatok alapján a pandémia súlyosabban érintette a személyszállítási ágazatot (ezen belül különösen a kereskedelmi személyszállítási szolgáltatásokat), melynek kínálata valamennyi tagállamban jelentősen csökkent. 2020 márciusa és szeptembere között a vonatkm-ben kifejezett személyszállítási szolgáltatások az előző év azonos időszakához képest 16,9 %-kal csökkentek, míg az árufuvarozási szolgáltatások csak 11,1 %-kal. 2020 márciusa és szeptembere között a vonatkm-ben kifejezett, közszolgáltatási kötelezettség hatálya alá tartozó személyszállítási szolgáltatások az előző év azonos időszakához képest 12,2 %-kal, a kereskedelmi személyszállítási szolgáltatások 37,3 %-kal csökkentek. 2020 második negyedévében az utaskm-ben kifejezett utasforgalom 71,2 %-kal, a tonnakm-ben kifejezett áruforgalom pedig 15,9 %-kal csökkent 2019 azonos időszakához képest. Ez a tendencia jelentős hatással lehet a vasúti személyszállítási piacon folyó versenyre, a valóban egységes európai vasúti térség megvalósítására, és végső soron egy fenntarthatóbb – vasúton több utast és árut szállító – közlekedési ágazat felé való elmozdulásra.
                  
               
                     (5)
                  
                  
                     Az Egészségügyi Világszervezet adatai azt mutatják, hogy Európában a napi esetszám ismét emelkedett: 2020 októberében napok hosszú során át több mint 300 000 új esetet regisztráltak.
                  
               
                     (6)
                  
                  
                     2020 novemberében az Európai Betegségmegelőzési és Járványvédelmi Központ (ECDC) becslése szerint „az Európai Unióban/Európai Gazdasági Térségben (EU/EGT) és az Egyesült Királyságban tovább nőtt a Covid19-fertőzések száma, és a jelenlegi helyzet komoly népegészségügyi veszélyt jelent”, valamint „a legtöbb országban a jelenlegi járványügyi helyzet komoly aggodalomra ad okot, mivel a fertőzés terjedésének egyre nagyobb a kockázata, ami azonnali, célzott népegészségügyi fellépést tesz szükségessé”.
                  
               
                     (7)
                  
                  
                     E fejlemény következtében a tagállamok októbertől kezdődően egyre szigorúbban korlátozták a mobilitást. Ezért rövid távon nincs kilátás a vasúti forgalom gyors helyreállására.
                  
               
                     (8)
                  
                  
                     Úgy tűnik tehát, hogy a vasúti forgalom csökkenése az előző évek megfelelő időszakához képest továbbra is fennáll (itt az (EU) 2020/1429 rendelet 5. cikkének (1) és (2) bekezdésével összhangban a 2019-es adatokat kell alapul venni), és ez a helyzet a Covid19-járvány hatásának a következménye.
                  
               
                     (9)
                  
                  
                     Az előrejelzések szerint a következő két évben a gazdaság csak igen fokozatosan fog helyreállni, mivel a fogyasztói bizalomra és a gazdasági hangulatra vonatkozó mutatók negatívvá váltak. Továbbá a korábbi időszakokra vonatkozóan rendelkezésre álló adatok fényében elmondható, hogy a népegészségügyben – például egy oltóanyag rendelkezésre állásának köszönhetően – bekövetkező esetleges javulás (ilyen javulásra feltételezhetően 2021 első felében kerül sor) vasúti forgalomra gyakorolt poztív hatása valószínűleg csak jelentős késéssel válik majd érzékelhetővé. A kedvező hatásokra legkorábban 2021 második felétől lehet számítani.
                  
               
                     (10)
                  
                  
                     Valószínűsíthető, hogy a vasúti forgalom csökkenése az előző évek megfelelő időszakához képest továbbra is fenn fog állni az említett időszakig, valamint hogy ez a helyzet a Covid19-járvány hatásának a következménye lesz.
                  
               
                     (11)
                  
                  
                     Ezért a rendelet 1. cikkében megállapított referencia-időszakot 2021. június végéig meg kell hosszabbítani.
                  
               
                     (12)
                  
                  
                     Ez a felhatalmazáson alapuló rendelet a tervek szerint az (EU) 2020/1429 rendelet 1. cikkében meghatározott időszak végét követően lép hatályba. A jogbizonytalanság elkerülése érdekében e rendeletnek, melyet az (EU) 2020/1429 rendelet 7. cikkében részletezett sürgősségi eljárás keretében kell elfogadni, sürgősen, az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            Az (EU) 2020/1429 rendelet 1. cikkének helyébe a következő szöveg lép:
            
               „1. cikk
               Ez a rendelet a 2012/34/EU irányelv IV. fejezetében meghatározottak szerint ideiglenes szabályokat állapít meg a vasúti infrastruktúra használati díjának felszámítására vonatkozóan. Ez a rendelet a fent említett irányelv hatálya alá tartozó, a vasúti infrastruktúra belföldi és nemzetközi vasúti szolgáltatások érdekében történő használatára alkalmazandó a 2020. március 1. és 2021. június 30. közötti időszakban (a továbbiakban: referencia-időszak).”
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 18-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 333., 2020.10.12., 1. o.